**โครงการส่งเสริมเคหกิจเกษตรเพื่อความมั่นคงด้านอาหารในครัวเรือนและชุมชน**

**1. ความเชื่อมโยง**

- แผนแม่บทภายใต้ยุทธศาสตร์ชาติ ด้านการสร้างโอกาสและความเสมอภาคทางสังคม

ประเด็น เศรษฐกิจฐานราก

เป้าหมาย : รายได้ของประชากรกลุ่มรายได้น้อยเพิ่มขึ้นอย่างกระจายและอย่างต่อเนื่อง

ตัวชี้วัด : ดัชนีการพัฒนาอย่างทั่วถึง 4.30 คะแนน ในปี 2565

- แผนย่อย : การยกระดับศักยภาพการเป็นผู้ประกอบการธุรกิจ

เป้าหมายระดับแผนย่อย : ศักยภาพและขีดความสามารถของเศรษฐกิจฐานรากเพิ่มขึ้น

ตัวชี้วัดระดับแผนย่อย : อัตราการเติบโตของรายได้ของกลุ่มประชากรร้อยละ 40 ที่มีรายได้ต่ำสุดไม่ต่ำกว่า ร้อยละ 15 ต่อปี

**2. หลักการและเหตุผล**

กระทรวงเกษตรและสหกรณ์ได้กำหนดนโยบายและแนวทางการดำเนินงาน ภายใต้แผนพัฒนาการเกษตรในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ.2560 – 2564) ในยุทธศาสตร์ที่ 2 การสร้างความเป็นธรรมและลดความเหลื่อมล้ำในสังคม โดยเพิ่มศักยภาพชุมชน และเศรษฐกิจฐานรากให้มีความเข้มแข็ง เพื่อให้ชุมชนพึ่งพาตนเองและได้รับส่วนแบ่งผลประโยชน์ทางเศรษฐกิจมากขึ้น ซึ่งนโยบายหลักในการพัฒนาประเทศได้ให้ความสำคัญกับการพัฒนาเกษตรกรและสถาบันเกษตรกร ให้สามารถพึ่งพาตนเอง พร้อม ๆ ไปกับการพัฒนาขีดความสามารถในการผลิตการจัดการสินค้าเกษตรให้มีคุณภาพ ปลอดภัย ตลอดทั้งห่วงโซ่อุปทาน เน้น “Value–Based Economy” ในลักษณะทำน้อยได้มาก (Do less get more) การพัฒนาสินค้าเกษตรเพื่ออุตสาหกรรม และส่งเสริมให้เกษตรกรและสถาบันเกษตรกรทำการเกษตรแบบผู้ประกอบการ ตามโมเดลประเทศไทย 4.0 (Thailand 4.0) โดยการนำนโยบายสู่การปฏิบัติในพื้นที่ให้สอดคล้องกับยุทธศาสตร์การพัฒนาของจังหวัดและกลุ่มจังหวัดเพื่อให้เกิดความเหมาะสมแต่ละสภาพพื้นที่ และเกิดประโยชน์สูงสุดต่อเกษตรกร มีการกำหนดแนวทางด้านการพัฒนาเกษตรกร องค์กรเกษตรกรในการเสริมสร้างศักยภาพผู้นำเกษตรกรและเครือข่ายทั้งในด้านการบริหารจัดการการผลิต การตลาดสินค้าเกษตร รวมไปถึงส่งเสริมให้เกิดการลดต้นทุนและขยายโอกาสทางการแข่งขันเพื่อเข้าสู่ประชาคมเศรษฐกิจอาเซียน

การส่งเสริมและพัฒนาเกษตรกรและองค์กรเกษตรกรให้เข้มแข็งและสามารถพึ่งพาตนเองได้นั้น ต้องเกิดจากกระบวนการเรียนรู้ร่วมกันภายในกลุ่ม องค์กรและชุมชนในการดำเนินกิจกรรมต่าง ๆ ทั้งในระดับของการพึ่งพาตนเองและในระดับของการแข่งขัน โดยยึดเกษตรกรเป็นศูนย์กลางของการพัฒนา กลไกหนึ่งที่สนับสนุนให้เกษตรกรและองค์กรเกษตรกรได้รับการพัฒนาอย่างเต็มความสามารถไปสู่เป้าหมายดังกล่าว นั่นคือ การนำเอากระบวนการจัดตั้งกลุ่ม การบริหารจัดการกลุ่มในขั้นพื้นฐานไปสู่การเชื่อมโยงเครือข่าย การมีส่วนร่วม การเสริมสร้างกระบวนการแลกเปลี่ยนเรียนรู้ระหว่างเกษตรกรให้ช่วยเหลือเกื้อกูลกัน ให้มีความสามารถในการแสวงหาข้อมูล การวิเคราะห์ปัญหา กำหนดแนวทางในการพัฒนา การแสวงหาและการจัดการกับทรัพยากรในท้องถิ่นอย่างชาญฉลาด รวมทั้งการนำองค์ความรู้ ภูมิปัญญาท้องถิ่น นวัตกรรม และเทคโนโลยีการผลิตที่เป็นมิตรต่อสิ่งแวดล้อมบนฐานความคิดริเริ่มสร้างสรรค์มาใช้ในการสร้างมูลค่าเพิ่มสินค้าและผลิตภัณฑ์เกษตรมาประยุกต์ในการขับเคลื่อนการพัฒนางานส่งเสริมการเกษตรซึ่งก่อให้เกิดเครือข่ายความร่วมมือทั้งในด้านเชิงธุรกิจและสังคม นอกจากนี้การพัฒนาคุณภาพชีวิตเกษตรกรยังต้องคำนึงถึงการมีสุขภาวะที่ดีซึ่งได้ต้องอาศัยระบบการผลิตอาหารที่ปลอดภัยหรือระบบอาหารที่ยั่งยืน การส่งเสริมความมั่นคงด้านอาหารจะต้องดำเนินการหลายกิจกรรม เช่น การผลิต การปรุงประกอบอาหาร ถนอมอาหาร การจัดเลี้ยง การจัดหา/สำรองอาหารในภาวะปกติและยามวิกฤต การใช้ประโยชน์จากแหล่งอาหารและการจัดทำบ้านเกษตรสมบูรณ์เป็นวิธีการหนึ่งที่จะช่วยให้เกิดความมั่นคงด้านอาหาร

ดังนั้น การดำเนินการเพื่อการพัฒนาองค์กรเกษตรกรให้เข้มแข็งเพื่อให้ชุมชนพึ่งพาตนเองได้และได้รับส่วนแบ่งผลประโยชน์ทางเศรษฐกิจอย่างเท่าเทียม ทั้งเครือข่ายในสาขาอาชีพและเครือข่ายหลากหลายสาขาอาชีพด้านสหวิชาชีพ ที่เกี่ยวข้องทางการเกษตรที่มีจุดมุ่งหมายเพื่อการพัฒนาการเกษตร สนับสนุนให้เกิดผู้นำเกษตรกรที่มีความสามารถเข้ามามีส่วนร่วมในเวทีของการบริหารงานเกษตรในระดับต่าง ๆ ได้อย่างมีประสิทธิภาพ โดยมุ่งหวังว่าจะเกื้อหนุน ให้เกิดการเสริมสร้างความเข้มแข็งแก่กลุ่ม องค์กรเกษตรกร เพื่อการพัฒนาทางการเกษตรและสังคมเกษตรกรอย่างสร้างสรรค์และยั่งยืนต่อไป

**3.วัตถุประสงค์**

3.1 เพื่อส่งเสริมและพัฒนาความรู้ ความสามารถ ทักษะในการดำเนินงานส่งเสริมเคหกิจเกษตรเพื่อความมั่นคงด้านอาหารในครัวเรือนและชุมชน ในกลุ่มแม่บ้านเกษตรกร

3.2 เพื่อส่งเสริม สนับสนุนการสร้างแหล่งอาหารที่มีคุณภาพ และการใช้ประโยชน์จากแหล่งอาหาร เพื่อให้เกิดความมั่นคงด้านอาหารในระดับชุมชน

3.3 เพื่อส่งเสริมเคหกิจเกษตรและความมั่นคงทางด้านอาหารในระดับชุมชน ทำให้เกิดการปรับเปลี่ยนพฤติกรรมในระดับครัวเรือน เพื่อเพิ่มขีดความสามารถในการจัดการวางแผนชีวิต สุขภาพ ครอบครัว การเงิน และอาชีพ

**4. เป้าหมาย/สถานที่ดำเนินการ**

อำเภอเมืองแม่ฮ่องสอน จังหวัดแม่ฮ่องสอน จำนวน 30 ราย

**5. กิจกรรม และวิธีการดำเนินงาน**

**5.1 ส่งเสริมเคหกิจเกษตรเพื่อสร้างความมั่นคงด้านอาหารระดับชุมชน**

สำนักงานเกษตรจังหวัดร่วมกับสำนักงานเกษตรอำเภอ พิจารณาคัดเลือกพื้นที่เป้าหมายจังหวัดละ 1 กลุ่ม ๆ ละ 30 ราย ที่มีความเหมาะสมและมีความพร้อมตามหลักเกณฑ์การคัดเลือกพื้นที่ดำเนินงานโครงการฯ ดังนี้

หลักเกณฑ์การคัดเลือกพื้นที่ดำเนินงานโครงการฯ (โดยพิจารณาจากข้อใดข้อหนึ่ง)

1) เป็นพื้นที่เสี่ยงต่อความมั่นคงด้านอาหาร

2) เป็นพื้นที่ที่มีค่าข้อมูลความจำเป็นพื้นฐาน (จปฐ.) ในช่วงแผนพัฒนาเศรษฐกิจและสังคมแห่งชาติฉบับที่ 12 พ.ศ. 2560 – 2564 ต่ำกว่าเกณฑ์มาตรฐาน ในตัวชี้วัด ดังต่อไปนี้

2.1) ด้านสุขภาพดี

2.2) ด้านสภาพแวดล้อม

2.3) การมีงานทำและรายได้

3) เป็นพื้นที่ที่มีการดำเนินงานโครงการเกษตรเพื่ออาหารกลางวัน ตามพระราชดำริสมเด็จพระเทพรัตนราชสุดาฯ สยามบรมราชกุมารี และมีการดำเนินงานกลุ่มยุวเกษตรกร (กรณีที่พื้นที่ดำเนินงานโครงการฯ ไม่มีกลุ่มแม่บ้านเกษตรกร ให้รวมกลุ่มสตรีในภาคการเกษตรในพื้นที่ แล้วจัดตั้งเป็นกลุ่มแม่บ้านเกษตรกร โดยให้ดำเนินการตามคู่มือจัดตั้งกลุ่มแม่บ้านเกษตรกร และระเบียบกรมส่งเสริมการเกษตรว่าด้วยคณะกรรมการกลุ่มแม่บ้านเกษตรกร พ.ศ. 2557)

หมายเหตุ : กรณีจังหวัดชายแดนใต้ ได้แก่ จังหวัดยะลา จังหวัดปัตตานี จังหวัดนราธิวาส และ4 อำเภอของจังหวัดสงขลา(อำเภอสะบ้าย้อย อำเภอจะนะ อำเภอเทพ และอำเภอนาทวี) สามารถพิจารณาคัดเลือกกลุ่มเป้าหมายที่อยู่ในพื้นที่ดำเนินงานโครงการตำบลมั่นคง มั่งคั่ง ยั่งยืนในจังหวัดชายแดนใต้ ประจำปีงบประมาณ พ.ศ. 2564

สำนักงานเกษตรอำเภอดำเนินการขึ้นทะเบียนเกษตรกร (ทบก.) ให้แก่สมาชิกกลุ่มแม่บ้านเกษตรกรในพื้นที่ดำเนินงานโครงการฯ หากว่าครัวเรือนสมาชิกกลุ่มแม่บ้านเกษตรกรมีการขึ้นทะเบียนแล้ว ให้เพิ่มข้อมูลของสมาชิกกลุ่มแม่บ้านเกษตรกรรายนั้นในส่วนของสมาชิกครัวเรือน และในกรณีที่เกษตรกรที่เข้าร่วมโครงการฯ ไม่มีพื้นที่การเกษตร ไม่ต้องขึ้นทะเบียนเกษตรกร

**5.1.1 จัดกระบวนการเรียนรู้ระยะที่ 1 สร้างการรับรู้ วิเคราะห์พื้นที่ และจัดทำแผนสร้างความมั่นคงด้านอาหารระดับชุมชน**

วัตถุประสงค์ : สร้างการรับรู้เรื่องการส่งเสริมความมั่นคงด้านอาหารในครัวเรือนและชุมชน ประเมินสถานการณ์เพื่อวิเคราะห์พื้นที่ และจัดทำแผนสร้างความมั่นคงด้านอาหารในครัวเรือนและชุมชน

สถานที่จัดกระบวนการเรียนรู้

1) ที่ทำการกลุ่มเป้าหมายที่ทำการคัดเลือก

2) ศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) ในพื้นที่ 3) สถานที่อื่นๆ เช่น โรงเรียน ศาลาประชาคมหมู่บ้าน และวัด เป็นต้น

บุคคลเป้าหมายและงบประมาณ : สมาชิกกลุ่มแม่บ้านเกษตรและคนในชุมชนที่เข้าร่วมโครงการฯ จำนวน 30 ราย จำนวน 1 ครั้ง ๆ ละ ๆ 1 วัน งบประมาณ 6,000 บาท

องค์ความรู้ที่จำเป็น

1) การประเมินสถานการณ์และวิเคราะห์พื้นที่

2) การจัดทำแผนพัฒนาการเกษตรแบบมีส่วนร่วม

3) การจัดกระบวนการเรียนรู้

4) การวิเคราะห์สถานการณ์ด้านการเกษตร

5) การประเมินคุณสมบัติ Smart Farmer และแนวทางการบันทึกข้อมูลในระบบเกษตรกรปราดเปรื่อง (www.thaismartfarmer.net)

6) การจัดทำแผนการผลิตรายบุคคล (IFPP)

เครื่องมือที่ใช้จัดกระบวนการฯ : เช่น บัตรคำ แผนผังต้นไม้ แผนที่ความคิด (Mind Map) แผนที่อาหารชุมชน ปฏิทินอาหาร เส้นแบ่งเวลา (Time Line) การวิเคราะห์สถานการณ์ (SWOT) แผนการผลิตรายบุคคลและกลุ่ม (IFPP) แบบประเมินการประเมินศักยภาพกลุ่มองค์กรเกษตรกร (3ก) ประเภทกลุ่มแม่บ้านเกษตรกร และแบบฟอร์มการประเมินผลความมั่นคงด้านอาหารในครัวเรือนและชุมชน เป็นต้น

ขั้นเตรียมการ

สำนักงานเกษตรจังหวัดร่วมกับสำนักงานเกษตรอำเภอ ดำเนินการ ดังนี้

1) ประชุมชี้แจงทำความเข้าใจขั้นตอนการดำเนินงานโครงการฯ แก่ทีมงาน และเจ้าหน้าที่ผู้เกี่ยวข้อง

2) แจ้ง วัน เวลา และสถานที่ในการจัดกระบวนการเรียนรู้ระยะที่ 1 แก่กลุ่มเป้าหมายและชุมชนทราบ

ขั้นตอนการดำเนินงาน

1) ให้ผู้เข้าร่วมโครงการฯ ทำการประเมินตนเอง ด้วยแบบฟอร์มการสำรวจและประเมินคุณสมบัติ Smart Farmer และเจ้าหน้าที่ผู้รับผิดชอบระดับจังหวัดบันทึกผลลงระบบฐานข้อมูล www.thaismartfarmer.net ด้วย (กรณีเกษตรกรที่เข้าร่วมโครงการฯ ไม่สามารถขึ้นทะเบียนเกษตรกรได้ ให้เกษตรกรทำการประเมินตนเองด้วย แต่ไม่ต้องบันทึกลงระบบฐานข้อมูล)

2) เจ้าหน้าที่ผู้รับผิดชอบระดับจังหวัดและระดับอำเภอ จัดกระบวนการเรียนรู้ โดยมีเนื้อหา/หลักสูตร เกี่ยวกับการส่งเสริมความมั่นคงด้านอาหารในครัวเรือนและชุมชน การประเมินสถานการณ์เพื่อวิเคราะห์พื้นที่ การจัดทำแผนสร้างความมั่นคงด้านอาหาร และการจัดทำแผนการผลิตรายบุคคล (IFPP)

3) ให้ผู้เข้าร่วมโครงการฯ ทำการประเมินศักยภาพกลุ่มองค์กรเกษตรกร (3ก) ประเภทกลุ่มแม่บ้านเกษตรกร (ก่อนเข้าร่วมโครงการฯ) และให้เจ้าหน้าที่รวบรวมเก็บรวบรวมแบบฟอร์มฯ เพื่อใช้ในการประเมินผลเมื่อเสร็จสิ้นโครงการฯ

4) ให้ผู้เข้าร่วมโครงการฯ ทำการประเมินสถานการณ์ความมั่นคงด้านอาหาร (ก่อนเข้าร่วมโครงการฯ) ด้วยแบบฟอร์มการประเมินผลความมั่นคงด้านอาหารในครัวเรือนและชุมชน และให้เจ้าหน้าที่เก็บรวบรวมแบบฟอร์มฯ เพื่อใช้ในการประเมินผลเมื่อเสร็จสิ้นโครงการฯ

5) เจ้าหน้าที่ผู้รับผิดชอบระดับจังหวัด ระดับอำเภอ และผู้เข้าร่วมโครงการฯ รวบรวมข้อมูลที่ได้ในข้อ 3. และทำการวิเคราะห์สถานการณ์ความมั่นคงด้านอาหารในชุมชน

6) เจ้าหน้าที่ผู้รับผิดชอบระดับจังหวัด ระดับอำเภอ และผู้เข้าร่วมโครงการฯ ร่วมกันจัดทำแผนการสร้างความมั่นคงด้านอาหารในครัวเรือนและชุมชน และจัดทำแผนการผลิตรายบุคคล (IFPP) ตามผลการวิเคราะห์ที่ได้ในข้อ 5)

7) ผู้เข้าร่วมโครงการฯ ร่วมกันเสนอองค์ความรู้ที่จำเป็นต่อการสร้างความมั่นคงด้านอาหาร และสอดคล้องกับแผนที่ได้ในข้อ 6) เพื่อใช้ในการจัดกระบวนการเรียนรู้ระยะที่ 2

8) รับสมัครและคัดเลือกครัวเรือนต้นแบบบ้านเกษตรสมบูรณ์เพิ่มพูนสุขภาพจากผู้ที่เข้าร่วมโครงการฯ อย่างน้อย จำนวน 5 ครัวเรือน จากคุณสมบัติ ดังนี้

- มีความพร้อมและสมัครใจเข้าร่วมเป็นครัวเรือนต้นแบบ

- มีความสามารถในการผลิตอาหารบริโภคในครัวเรือนได้ตลอดปี

- สามารถเป็นแหล่งเรียนรู้/ถ่ายทอดความรู้ให้กับบุคคลอื่นได้

- มีการจัดการบ้านเรือนและสภาพแวดล้อมในการประกอบอาชีพการเกษตรที่ดี

สิ่งที่ได้จากการจัดกระบวนการเรียนรู้ระยะที่ 1

1) แผนการส่งเสริมความมั่นคงด้านอาหาร ได้แก่ แผนการผลิตรายบุคคล (IFPP)

และแผนกลุ่ม (แปลงรวม)

2) องค์ความรู้ที่ต้องการ ในการจัดกระบวนการเรียนรู้ระยะที่ 2

3) ผลการประเมินคุณสมบัติของ Smart Farmer ก่อนเข้าร่วมโครงการฯ

4) ผลการประเมินความมั่นคงด้านอาหารในครัวเรือนและชุมชน ก่อนเข้าร่วมโครงการฯ

5) การประเมินศักยภาพกลุ่มองค์กรเกษตรกร (3ก) ประเภทกลุ่มแม่บ้านเกษตรกร ก่อนเข้าร่วมโครงการฯ

6) รายชื่อครัวเรือนต้นแบบบ้านเกษตรสมบูรณ์เพิ่มพูนสุขภาพ

การกำกับ ติดตาม

สำนักส่งเสริมและพัฒนาการเกษตร ให้คำแนะนำการจัดกระบวนการเรียนรู้ แก่สำนักงานเกษตรจังหวัดและสำนักงานเกษตรอำเภอ

**5.1.2. จัดกระบวนการเรียนรู้ระยะที่ 2 พัฒนาทักษะด้านการเกษตรและเคหกิจเกษตรเพื่อสร้างความมั่นคงด้านอาหารระดับชุมชน**

วัตถุประสงค์ : พัฒนาทักษะด้านเคหกิจเกษตร เทคโนโลยีการผลิตอาหาร ส่งเสริมการปลูกพืช และการถนอมอาหารเพื่อบริโภคในครัวเรือนและชุมชน

สถานที่จัดกระบวนการเรียนรู้

1) ที่ทำการกลุ่มเป้าหมายที่ทำการคัดเลือก

2) ศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) ในพื้นที่ 3) สถานที่อื่นๆ เช่น โรงเรียน ศาลาประชาคมหมู่บ้าน และวัด เป็นต้น

บุคคลเป้าหมายและงบประมาณ : สมาชิกกลุ่มแม่บ้านเกษตรและคนในชุมชนที่เข้าร่วมโครงการฯ จำนวน 30 ราย จำนวน 1 ครั้ง ๆ ละ ๆ 1 วัน งบประมาณ 6,000 บาท

องค์ความรู้ที่จำเป็น

1) ทักษะการเป็นวิทยากรกระบวนการ

2) ทักษะการเรียนรู้ของผู้ใหญ่

3) กระบวนการผลิตอาหารปลอดภัย และการป้องกันกำจัดศัตรูพืชโดยชีววิธี

4) ความรู้ด้านเคหกิจเกษตร ได้แก่ การประกอบอาหารตามหลักโภชนาการ การถนอมและแปรรูปอาหารเพื่อบริโภคและเพิ่มรายได้ การจัดการบ้านเรือนและการปรับปรุงสภาพแวดล้อมในการประกอบอาชีพ บ้านเกษตรสมบูรณ์เพิ่มพูนสุขภาพ

5) การสำรองพันธุ์พืชและเมล็ดพันธุ์

รูปแบบการจัดกระบวนการเรียนรู้ฯ : เช่น การบรรยาย การสาธิตและฝึกปฏิบัติ

และการศึกษาดูงาน เป็นต้น

ขั้นเตรียมการ

สำนักงานเกษตรจังหวัดร่วมกับสำนักงานเกษตรอำเภอ ดำเนินการ ติดต่อ ประสาน และจัดหาวิทยากร ตามแผนฯ ที่ได้จากการจัดกระบวนการเรียนรู้ระยะที่ 1 และแจ้ง วัน เวลา และสถานที่ในการจัดกระบวนการเรียนรู้ระยะที่ 2 แก่กลุ่มเป้าหมายและชุมชนทราบ

ขั้นตอนการดำเนินงาน

เจ้าหน้าที่ผู้รับผิดชอบระดับจังหวัดและระดับอำเภอ ดำเนินการจัดกระบวนการเรียนรู้ให้แก่ผู้เข้าร่วมโครงการฯ เพื่อพัฒนาทักษะด้านเคหกิจเกษตร เทคโนโลยีการผลิตอาหาร ส่งเสริมการปลูกพืช และการถนอมอาหารเพื่อบริโภคในครัวเรือนและชุมชน

**การกำกับ ติดตาม และรายงานผล**

1) สำนักส่งเสริมและพัฒนาการเกษตร ให้คำแนะนำการจัดกระบวนการเรียนรู้ แก่สำนักงานเกษตรจังหวัดและสำนักงานเกษตรอำเภอ

2) สำนักงานเกษตรจังหวัด รายงานผลการดำเนินงานดังนี้

**2.1) รายงานผลเชิงปริมาณตาม ระบบ e-project (ก.1/1)**

**2.2) รายงานผลการดำเนินงานเชิงคุณภาพตามแบบ กสก. (กิจกรรมการส่งเสริมความมั่นคงด้านอาหารในระดับชุมชน)**

**2.3) รายงานผลการดำเนินงานในข้อ 5.5.2.1 และข้อ 5.5.2.2 ตามแบบ คมค.1 ให้กรมส่งเสริมการเกษตรทราบภายในเดือนมีนาคม 2564** หรือทาง E-mail : [farmdev62@hotmail.com](mailto:farmdev62@hotmail.com)

**5.1.3 สนับสนุนปัจจัยการผลิตเพื่อสร้างแหล่งอาหารระดับชุมชน**

วัตถุประสงค์ : สนับสนุนการสร้างแห่งอาหารในครัวเรือนและชุมชน ตามแผนที่ได้จากกระบวนการเรียนรู้ระยะที่ 1

รูปแบบการสร้างแหล่งอาหาร

- แปลงรายบุคคล : ดำเนินการในพื้นที่บ้านของผู้เข่าร่วมโครงการฯ

- แปลงรวม : ดำเนินการในพื้นที่สาธารณะประโยชน์ของชุมชน หรือพื้นที่ของโรงเรียน หรือพื้นที่ได้รับอนุญาตให้เข้าไปทำประโยชน์จากเจ้าของที่ดิน หรือพื้นที่ตามที่ระบุไว้ในแผนการสร้างความมั่นคงด้านอาหาร เป็นต้น

งบประมาณ : 20,000 บาท

องค์ความรู้ที่จำเป็น

1) การปลูกผักปลอดสารพิษ

2) การป้องกันกำจัดศัตรูพืชโดยชีววิธี

3) กระบวนการผลิตอาหารปลอดภัย

4) การประกอบอาหารตามหลักโภชนาการ

5) การถนอมและแปรรูปอาหาร

6) การขยายพันธุ์พืช และการเก็บเมล็ดพันธุ์

7) การดำเนินงานกองทุนเพื่อการเกษตร

8) การถอดบทเรียนงานส่งเสริมการเกษตร

ขั้นเตรียมการ

สำนักงานเกษตรจังหวัดร่วมกับสำนักงานเกษตรอำเภอ ดำเนินการ ดังนี้

1. จัดจำแนกหมวดหมู่ของปัจจัยการผลิต/อุปกรณ์ ที่จำเป็นในการสร้างแหล่งอาหารในครัวเรือนและชุมชน และคำนวณงบประมาณให้เพียงพอกับรายการสิ่งของที่ต้องการจัดซื้อ

2. จัดซื้อปัจจัยการผลิต/อุปกรณ์ ตามแผนการส่งเสริมความมั่นคงด้านอาหาร (แผนรายบุคคลและแผนแปลงรวม) ที่ได้จากการจัดกระบวนการเรียนรู้ระยะที่ 1 ภายใต้งบประมาณที่ได้รับการสนับสนุน โดยดำเนินการให้เป็นไปตามระเบียบอย่างเคร่งครัด

3. นัดหมายเกษตรกรเพื่อทำการส่งมอบปัจจัยการผลิต/อุปกรณ์ ในการสร้างแหล่งอาหารในครัวเรือนและชุมชน

ขั้นตอนการดำเนินงาน

1. สำนักงานเกษตรจังหวัดร่วมกับสำนักงานเกษตรอำเภอ และผู้เข้าร่วมโครงการฯ ร่วมกันวางแผนการดำเนินงานสร้างแหล่งอาหาร กำหนดข้อตกลงในการใช้ประโยชน์จากแหล่งอาหาร และการบริหารจัดการแหล่งอาหารที่เกิดขึ้นให้มีการหมุนเวียนและใช้ประโยชน์ได้อย่างต่อเนื่อง ดังนี้

1) ผลผลิตที่ได้จากแหล่งอาหารนำมาบริโภคในครัวเรือน แบ่งปัน และแลกเปลี่ยนภายในชุมชน

2) วางแผนการจัดเลี้ยงอาหารให้แก่เยาวชน หรือผู้สูงอายุ หรือผู้ด้อยโอกาสในชุมชน โดยใช้ผลผลิตที่ได้จากการดำเนินกิจกรรมสร้างแหล่งอาหารในครัวเรือนชุมชน

3) ผลผลิตที่เหลือจากการบริโภคและจัดเลี้ยงอาหาร นำมาจำหน่ายหรือแปรรูปเพื่อเพิ่มมูลค่า และสร้างรายได้ในครอบครัว/ชุมชน

4) วางแผนการเก็บสำรองอาหาร/เมล็ดพันธุ์/ต้นพันธุ์ในชุมชน โดยดำเนินการตามเอกสารวิชาการส่งเสริมความมั่นคงด้านอาหารในครัวเรือนและชุมชน

5) วางแผนการบริหารจัดการกองทุนความมั่นคงด้านอาหารในชุมชน เพื่อสนับสนุนกิจกรรมการสร้างแหล่งอาหารในชุมชนให้มีการหมุนเวียนและใช้ประโยชน์ได้อย่างต่อเนื่อง โดยดำเนินการตามแนวทางการดำเนินงานกองทุนเพื่อการเกษตร

2. สำนักงานเกษตรจังหวัดร่วมกับสำนักงานเกษตรอำเภอทำการส่งมอบปัจจัยการผลิต/อุปกรณ์ ในการสร้างแหล่งอาหารในครัวเรือนและชุมชน ให้แก่ผู้เข้าร่วมโครงการฯ

3. ผู้เข้าร่วมโครงการฯ ดำเนินการสร้างแหล่งอาหารในรูปแบบแปลงรายบุคคลและแปลงรวม ตามแผนการสร้างความมั่นคงด้านอาหารที่วางไว้

4. ดำเนินการจัดเลี้ยงอาหารให้แก่เยาวชน หรือผู้สูงอายุ หรือผู้ด้อยโอกาสในชุมชน 5. ดำเนินการเก็บสำรองอาหาร/เมล็ดพันธุ์ จากแหล่งอาหารที่เกิดขึ้น

6. จัดตั้งกองทุนความมั่นคงด้านอาหาร และบริหารจัดการให้มีการหมุนเวียนและใช้ประโยชน์จากกองทุนได้อย่างต่อเนื่อง

7. สำนักงานเกษตรจังหวัดร่วมกับสำนักงานเกษตรอำเภอ และผู้เข้าร่วมโครงการฯ ร่วมกันขยายผลการสร้างความมั่นคงด้านอาหารไปยังชุนชนในพื้นที่ใกล้เคียง **อย่างน้อย 5 ครัวเรือน** **(ไม่ซ้ำกับครัวเรือนต้นแบบ)** โดยให้ครัวเรือนต้นแบบบ้านเกษตรสมบูรณ์เพิ่มพูนสุขภาพ ที่ได้รับการคัดเลือกในการจัดกระบวนการเรียนรู้เวทีที่ 1 เป็นแหล่งเรียนรู้และถ่ายทอดความรู้

8. สำนักงานเกษตรจังหวัดร่วมกับสำนักงานเกษตรอำเภอ ดำเนินการเชื่อมโยงกลุ่ม (จุดดำเนินการ) ให้เป็นเครือข่ายของ ศพก. ในพื้นที่เพื่อเป็นแหล่งเรียนรู้ และถ่ายทอดความรู้ด้านการสร้างความมั่นคงด้านอาหารในครัวเรือนและชุมชน

ขั้นตอนหลังการดำเนินงาน

เมื่อเสร็จสิ้นการดำเนินงานในกิจกรรมที่ 5.5.2 ให้สำนักงานเกษตรจังหวัดร่วมกับ สำนักงานเกษตรอำเภอ ดังนี้

1. ให้ผู้เข้าร่วมโครงการฯ ทุกคน ประเมินคุณสมบัติของ Smart Farmer ด้วยแบบฟอร์มการสำรวจและประเมินคุณสมบัติ Smart Farmer และทำการบันทึกผลการประเมินคุณสมบัติ Smart Farmer หลังการเรียนรู้ของเกษตรกรลงระบบฐานข้อมูล www.thaismartfarmer.net ด้วย 2. ให้ผู้เข้าร่วมโครงการฯ ทุกคน ประเมินสถานการณ์ความมั่นคงด้านอาหาร(หลังเข้าร่วมโครงการฯ) ด้วยแบบฟอร์มการประเมินผลความมั่นคงด้านอาหารในครัวเรือนและชุมชน และเจ้าหน้าที่เก็บรวบรวมแบบฟอร์ม ฯ เพื่อแนบสำเนาในภาคผนวกของแบบ คมค. 2 ส่งให้กรมส่งเสริมการเกษตร

3. ให้ผู้เข้าร่วมโครงการฯ ทำการประเมินศักยภาพกลุ่มองค์กรเกษตรกร (3ก) ประเภทกลุ่มแม่บ้านเกษตรกร (หลังการเข้าร่วมโครงการฯ) และให้เจ้าหน้าที่รวบรวมเก็บรวบรวมแบบฟอร์มฯ เพื่อใช้ในการประเมินผลเมื่อเสร็จสิ้นโครงการฯ

4. ให้ผู้เข้าร่วมโครงการฯ ทุกคน ประเมินผลการดำเนินงานเชิงคุณภาพ   
กสก. (กิจกรรมการส่งเสริมความมั่นคงด้านอาหารในระดับชุมชน) ตามแบบสัมภาษณ์เพื่อประเมินผลการนำความรู้ไปปฏิบัติของเกษตรกร ปี 2564

สิ่งที่ได้จากการสร้างแหล่งอาหารในครัวเรือนและชุมชน

1. แหล่งอาหารคุณภาพของชุมชนในรูปแบบแปลงรายบุคคล และแปลงรวม

2. แผนการจัดเลี้ยงอาหารแก่เยาวชน หรือผู้สูงอายุ หรือผู้ด้อยโอกาสในชุมชน

3. กองทุนความมั่นคงด้านอาหารในชุมชน รูปแบบต่างๆ ได้แก่ กองทุนเมล็ดพันธุ์/ต้นพันธุ์กองทุนแม่พันธุ์ไก่ไข่ และกองทุนออมทรัพย์เพื่อซื้อปัจจัยการผลิต เป็นต้น

4. เกิดการกระจายผลผลิต/ผลิตภัณฑ์อาหารคุณภาพออกภายในชุมชน

5. ผลการประเมินคุณสมบัติของ Smart Farmer หลังเข้าร่วมโครงการฯ

6. ผลการประเมินความมั่นคงด้านอาหารในครัวเรือนและชุมชน หลังเข้าร่วมโครงการฯ

7. ผลการประเมินศักยภาพกลุ่มองค์กรเกษตรกร (3ก) ประเภทกลุ่มแม่บ้านเกษตรกร หลังเข้าร่วมโครงการฯ

8. รายชื่อครัวเรือนขยายผล อย่างน้อย 5 ครัวเรือน

การกำกับ ติดตาม และรายงานผล

1. สำนักส่งเสริมและพัฒนาการเกษตร ให้คำแนะนำ กำกับ ติดตาม การดำเนินงานสร้างแหล่งอาหาร การใช้ประโยชน์จากแหล่งอาหาร การบริหารจัดการแหล่งอาหารที่เกิดขึ้น แก่สำนักงานเกษตรจังหวัดและสำนักงานเกษตรอำเภอ

2. สำนักงานเกษตรจังหวัดร่วมกับสำนักงานเกษตรอำเภอ จัดทำเอกสารผลการดำเนินงานพร้อม CD ไฟล์ภาพการดำเนินงานในแต่ละกิจกรรม จำนวน 1 ชุด **ตามแบบ คมค. 2** ส่งให้กรมส่งเสริมการเกษตร**ภายในเดือนกรกฎาคม 2564**

3. สำนักงานเกษตรจังหวัดรายงานผลการดำเนินงานเชิงปริมาณตามระบบ   
e – project (ก.1/1) ภายในเดือนกรกฎาคม 2564

4. สำนักงานเกษตรจังหวัดบันทึกผลการดำเนินงานเชิงคุณภาพ กสก. (กิจกรรมการส่งเสริมความมั่นคงด้านอาหารในระดับชุมชน) ภายในเดือนกรกฎาคม 2564

**6. แผนปฏิบัติงาน**

| **กิจกรรม/ขั้นตอน** | **แผนปฏิบัติงาน** | | | | | | | | | | | |
| --- | --- | --- | --- | --- | --- | --- | --- | --- | --- | --- | --- | --- |
| **ปี 2563** | | | **ปี 2564** | | | | | | | | |
| **ต.ค. 63** | **พ.ย. 63** | **ธ.ค. 63** | **ม.ค. 64** | **ก.พ. 64** | **มี.ค. 64** | **เม.ย. 64** | **พ.ค. 64** | **มิ.ย. 64** | **ก.ค. 64** | **ส.ค. 64** | **ก.ย. 64** |
| **การส่งเสริมความมั่นคงด้านอาหารในระดับชุมชน** |  |  |  |  |  |  |  |  |  |  |  |  |
| 6.1 ส่งเสริมเคหกิจเกษตรเพื่อสร้างความมั่นคงด้านอาหารในครัวเรือนและชุมชน |  |  |  |  |  |  |  |  |  |  |  |  |
| 6.1.1 จัดกระบวนการเรียนรู้ระยะที่ 1 สร้างการรับรู้ วิเคราะห์พื้นที่ และจัดทำแผนสร้างความมั่นคงด้านอาหารในครัวเรือนและชุมชน |  |  |  |  |  |  |  |  |  |  |  |  |
| 6.1.2 จัดกระบวนการเรียนรู้ระยะที่ 2 พัฒนาทักษะด้านการเกษตรและเคหกิจเกษตรเพื่อสร้างความมั่นคงด้านอาหารในครัวเรือนและชุมชน |  |  |  |  |  |  |  |  |  |  |  |  |
| 6.1.3 สนับสนุนปัจจัยการผลิตเพื่อสร้างแหล่งอาหารระดับชุมชน |  |  |  |  |  |  |  |  |  |  |  |  |

**7. ระยะเวลา**

1 ตุลาคม 2563 – 30 กันยายน 2564

**8. งบประมาณ** จำนวน 32,000 บาท

**9. ผลผลิต ผลลัพธ์ ตัวชี้วัด**

**ผลผลิต (Output)**

1) เกษตรกร จำนวน 30 ราย มีความรู้ความเข้าใจในการดำเนินกิจกรรมสร้างความมั่นคงด้านอาหาร มีแผนการสร้างความมั่นคงด้านอาหาร

2) เกิดแหล่งผลิต/สำรองอาหารในครัวเรือนและชุมชน 1 จุด

**ผลลัพธ์ (Outcome)**

1) ครัวเรือเกษตรกรมีความมั่นคงด้านอาหาร สามารถลดรายจ่าย เพิ่มรายได้ มีการกระจายอาหารคุณภาพ และขยายผลสู่เกษตรกรอื่นๆในพื้นที่ใกล้เคียง

2) มีแหล่งเรียนรู้การสร้างความมั่นคงด้านอาหาร ให้กับผู้ที่สนใจ สามารถสนับสนุนการดำเนินงานของ ศพก.ในพื้นที่ เกิดการสร้างงาน สร้างรายได้ ชุมชนสามารถพึ่งพาตนเองได้อย่างยั่งยืน

3) เกิดความมั่นคงทางด้านอาหารในระดับชุมชนเพื่อให้ชุมชนพึ่งพาตนเองได้

**ตัวชี้วัด**

เชิงปริมาณ

1. เกษตรกรที่เข้าร่วมโครงการ ร้อยละ 70 มีความรู้ความเข้าใจในการดำเนินกิจกรรมสร้างความมั่นคงด้านอาหารในครัวเรือนและชุมชน สามารถวิเคราะห์ข้อมูลและจัดทำแผนการสร้างความมั่นคงด้านอาหารได้

2. เกิดแหล่งผลิตและสำรองอาหารในครัวเรือนและชุมชน 1 จุด

3. เกิดครัวเรือนต้นแบบด้านความมั่นคงด้านอาหารในระดับชุมชน จำนวน 5 ครัวเรือน

เชิงคุณภาพ

เกษตรกรมีแผนการสร้างความมั่นคงด้านอาหารในครัวเรือนและชุมชนของตนเอง สามารถนำความรู้และทักษะด้านการเกษตร/เคหกิจเกษตรที่ได้รับไปใช้ในการสร้างความมั่นคงด้านอาหารให้แก่ครอบครัวและชุมชนในพื้นที่ของตนเองได้อย่างเหมาะสม เกิดแหล่งผลิต/สำรองอาหารในพื้นที่ สามารถลดรายจ่าย เพิ่มรายได้ให้กับครัวเรือน มีการกระจายผลผลิต และขยายผลสู่เกษตรกรอื่นๆ ในพื้นที่ใกล้เคียง และมีครัวเรือนต้นแบบความมั่นคงด้านอาหารในระดับชุมชนที่เป็นแหล่งเรียนรู้ ส่งผลให้ชุมชนสามารถพึ่งพาตนเองได้อย่างยั่งยืน

**10. ผลที่คาดว่าจะได้รับ**

เกิดการปรับเปลี่ยนพฤติกรรมในระดับครัวเรือน เพื่อเพิ่มขีดความสามารถในการจัดการวางแผนชีวิต สุขภาพ ครอบครัว การเงิน และอาชีพเพื่อสร้างความมั่นคงทางด้านอาหารในระดับชุมชนได้

**11. หน่วยงาน/ผู้รับผิดชอบ**

กลุ่มส่งเสริมและพัฒนาเกษตรกร สำนักงานเกษตรจังหวัดแม่ฮ่องสอน

1. นายเจษฎา กาพย์ไชย ตำแหน่ง หัวหน้ากลุ่มส่งเสริมและพัฒนาเกษตรกร

2. นางสาวรชนีกร ศรีบุญเรือง ตำแหน่ง นักวิชาการส่งเสริมการเกษตรปฏิบัติการ

โทรศัพท์ 0-5361-2023

โทรสาร 0-5361-1953

E-mail: maehongson@doae.go.th

--------------------------------------------------------------------------------